Rosario

Rosario je najväčšie mesto provincie Santa Fe v Argentíne. Súčasne je sídlom departmentu Rosario. Pri sčítaní ľudu v roku 2010 malo mesto 948 312 obyvateľov. V metropolitnej oblasti Rosario žije v súčasnosti až 1 322 500 ľudí. Rosario je tak tretie najväčšie argentínske mesto a aj metropolitná oblasť po hlavnom meste Argentíny Buenos Aires a meste Córdoba.

Mesto bolo formálne založené v roku 1852. V súčasnosti je mesto centrum priemyslu v celej oblasti. Je hlavným exportným centrom celej severovýchodnej Argentíny. Nachádza sa tu významný riečny prístav a železničné prekladisko.

 Geografia 
Mesto leží na rieke Paraná na juhu provincie Santa Fe. Viaceré predmestia sú roztiahnuté pozdĺž rieky v dĺžke takmer 50 kilometrov. Napriek svojej veľkosti je mesto iba hlavným mestom departmentu, hlavné mesto provincie je  severne od Rosaria ležiace Santa Fe.

 Dejiny 
Dlhodobé osídlenie oblasti dnešného Rosaria začalo v 17. storočí. Prvým vlastníkom pôdy sa stal Luis Romero de Pineda a prvé oficiálne založenie koloniálneho sídla bolo zahájené Santiagom de Montenegro, ktorý bol v roku 1751 zvolený za starostu.

Konkrétny dátum založenia sa však nedochoval. Mesto sa v 18. storočí rozvíjalo iba pozvoľna z malej osady postavenej okolo kaplnky Panny z Rosaria, odkiaľ mesto získalo svoje meno (rosario znamená po španielsky ruženec). Roku 1811 bol severne od dnešného mesta založený vojenský oddiel, v ktorom o rok neskôr generál Manuel Belgrano prvýkrát vytiahol na žrď vlajku Argentíny. Túto udalosť dodnes pripomína veľký pomník v centre mesta.

Mesto začalo rýchlo rásť až v 19. storočí, najmä od roku 1880, kedy bolo Európanom uľahčené sťahovanie do Argentíny, čo znamenalo príchod niekoľko desiatok tisíc ľudí do Rosaria. Na konci 19. storočia malo Rosario už osem poschodí vysokú obilnicu, 3 zlievárne, 5 píl s vodným pohonom, 5 parných mlynov na obilie, 4 garbiarne, 3 pivovary, 5 tlačiarní, jednu tehelňu, a výrobňu džemov. V roku 1887 bolo sčítanie obyvateľov s výsledkom 50 914.

14. júna 1928 sa v meste narodil revolucionár Ernesto Guevara de la Serna, neskôr známy ako Che Guevara a pobočník Fidela Castra. 24. júna 1987 sa tu narodil slávny futbalista Lionel Messi.

 Partnerské mestá 
  Alessandria, Taliansko, 1988
  Asunción, Paraguaj, 1993
  Barcelona, Španielsko
  Barquisimeto, Venezuela, 2009
 Bilbao, Baskicko, Španielsko, 1988
  Caracas, Venezuela, 1998
  Concepción, Čile
  Dakar, Senegal, 1998
  Haifa, Izrael, 1988
  Imperia, Taliansko
  Manizales, Kolumbia, 1998
  Monterrey, Mexiko, 1993  Montevideo, Uruguaj, 1998
  Oppido Lucano, Taliansko, 2009
  Pireus, Grécko, 1993
  Pisco, Peru, 1986
  Porto Alegre, Brazília, 1994
  Santa Cruz de la Sierra, Bolívia, 1998
  Santiago de Cuba, Kuba, 1993
  Santo Domingo, Dominikánska republika, 1998
  Šanghaj, Čína, 1997
  Toulouse, Francúzsko,2008
  Valparaíso, Čile, 1994
  Zahlé, Libanon

 Referencie 

 Iné projekty 

 Externé odkazy 
 Stránka mesta

Kategória:Mestá v provincii Santa Fe